Francis Scott Key Fitzgerald on iiri päritolu ameerika jazzi ajastu (1920ndad aastad lähevad sinna alla) kirjanik. Oma elu jooksul jõudis ta kirjutada neli romaani ning paar tosinat lühijutte ning Wikipedia sõnul peetakse teda üheks kahekümnenda sajandi suurimaks kirjatsuraks.  "Suure Gatsby" sündmused leiavad aset Esimese maailmasõja  järgses New Yorgis. Loo minategelane Nick Carraway tutvub oma äärmiselt jõuka naabri Jay Gatsbyga, kes korraldab linna kõige "metsikumaid" pidusid, kust ei puudu ükski edevam kõrgklassi kuuluv kodanik. Samas tundub, et keegi täpselt ei tea, kes see Gatsby tegelikult on ja kust ta tuleb. Tema isiku ümber liigub palju kuulujutte. Õppides tundma oma naabrit saab Nick teada, et mees on meeletult armunud tema nõbu Daisysse, keda ennastki Gatsby külmaks ei jäta. Kuna Daisy on abielus rikkast perest pärit Tomiga  (kellel on endalgi armuke), saab siit alguse üks suur suhtedraama, mis päädib kolme laibaga.  Tegemist on mõnusa ja õhukese lugemismaterjaliga, mis on piisavalt põnev, et ta ühe päevaga läbida. Kohati jäi mulle mulje, et tegemist on justkui lühema variandiga mõnest toekast kõrgklassi draamasid käsitlevast romaanist vene kirjandusklassikas. Ilmselt olen viimast liiga palju tarbinud ja seega kujutasin sündmusi toimuvat pigem kuskil Venemaa avarustes kui New Yorgis.